A Bizottság 2126/96/EK rendelete
(1996. november 5.)
az olívaolajra vonatkozó kiviteli engedélyek rendszerére alkalmazott különleges részletes szabályok megállapításáról szóló 2543/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1581/96/EK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 2. és 3. cikkére,
mivel az 1995. október 30-i 2543/95/EK bizottsági rendelet [3] részletes különleges szabályokat határoz meg az olívaolaj kiviteli engedélye rendszerének alkalmazására vonatkozóan; mivel az alkalmazás első évében nyert tapasztalatok tükrében a kiviteli engedély bemutatásához kötött termékek körét még pontosabban meg kell határozni;
mivel az igényelt kiviteli engedélyeket csak egy bizonyos időszak elteltét követően lehet kiadni annak érdekében, hogy a Bizottságnak indokolt esetben lehetősége legyen a tagállamok által benyújtott kérelmekben szereplő adatok alapján különleges intézkedéseket tenni; mivel ahol ezen adatok hiányosak vagy pontatlanok, a Bizottság nem tudja megtenni ezen intézkedéseket; mivel ennek következtében az intézkedések megfelelő végrehajtásának biztosítása érdekében a kiadott engedélyeket a helyesen továbbított kérelemben szereplő mennyiségekre kell korlátozni;
mivel a kiadott kiviteli engedélyekkel kapcsolatos visszatérítések pontos figyelemmel kísérése érdekében a visszavont engedélykérelmekkel, valamint a fel nem használt mennyiségekkel kapcsolatos adatokat, amelyeket a tagállamok szolgáltatnak, ki kell egészíteni a visszatérítési rátára vonatkozó adatokkal is;
mivel az e rendeletben meghatározott intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 2543/95/EK rendelet a következőképpen módosul:
1. az 1. cikk helyébe a következő szöveg lép:
"1. cikk
Kiviteli engedélyt kell bemutatni az 1509 és 151000 KN-kód alá tartozó termékek exportja esetén.";
2. a 3. cikk (2) bekezdése a következő albekezdéssel egészül ki:
"Engedélyt azonban csak az 5. cikk (1) bekezdése a) pontjának megfelelően kitöltött kérelemben feltüntetett mennyiségekre lehet kiadni.";
3. az 5. cikk (1) bekezdésének c) pontja kiegészül az "és a vonatkozó visszatérítések" szavakkal;
4. az 5. cikk (3) bekezdése helyébe a következő szöveg lép:
"(3) A tagállamoknak a kiviteli engedélyek érvényességének lejártát követően havonta tájékoztatniuk kell a Bizottságot a fel nem használt kiviteli engedélyekhez tartozó mennyiségekről és visszatérítésekről.";
5. a melléklet C. és D. része helyébe az e rendelet mellékletének C. és D. része lép.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. november 5-én.